**Dôvodová správa**

#  A. Všeobecná časť

Návrh zákona, ktorým sa mení zákon č. 599/2001 Z. z. o osvedčovaní listín a podpisov na listinách okresnými úradmi a obcami v znení neskorších predpisov predkladajú na rokovanie

Národnej rady Slovenskej republiky poslankyne Národnej rady Slovenskej republiky Veronika Veslárová a Jana Hanuliaková.

Cieľom návrhu zákona je zaviesť povinnosť pre samosprávu v prípadoch, ak ide o osvedčovanie listín fyzickej osoby, ktorej zdravotný stav nedovoľuje dostaviť sa do úradnej miestnosti, vykonať osvedčenie v mieste trvalého pobytu alebo prechodného pobytu tejto osoby alebo na inom vhodnom mieste*.*

Aj pre fyzické osoby, ktorým zdravotný stav nedovoľuje navštíviť úradnú miestnosť za účelom osvedčovania listín a osvedčovania podpisov na listinách, je potrebné zabezpečiť štandardné využívanie služby osvedčovania listín a podpisov. Je potrebné poukázať na to, že práve samotné procesy pri poskytovaní sociálnych služieb pre tieto osoby, vyžadujú napríklad úradne overené vyhlásenie o majetku fyzickej osoby na účely platenia úhrady za sociálnu službu podľa zákona č. 448/2008 Z. z. o sociálnych službách v znení neskorších predpisov. V súčasnosti mnohé samosprávy už v praxi realizujú osvedčovanie aj mimo úradov zväčša v domácnosti, a to na základe súčasnej právnej úpravy, ktorá umožňuje vykonať osvedčenie na inom vhodnom mieste, avšak ide o možnosť nie povinnosť. Počas mimoriadnej situácie spôsobenej ochorením COVID-19 sa overovanie listín a podpisov na listinách vykonávalo v domácnosti najmä pre ľudí, ktorým zdravotný stav nedovolil prísť do obvodného úradu alebo do úradnej miestnosti obce. Túto službu využívali najmä seniori a zdravotne znevýhodnené osoby. Aj v súčasnosti je pre ľudí s ťažkým zdravotným znevýhodnením a seniorov náročné navštevovať príslušné úrady vykonávajúce osvedčovanie listín, pretože zväčša nemajú zabezpečený bezbariérový prístup.

Návrhom zákona sa uľahčuje prístup osobám so zhoršeným zdravotným stavom k osvedčovaniu listín a podpisov na listinách tak, aby ich zdravotný stav nepredstavoval obmedzenie, resp. znemožnenie výkonu osvedčovania.

**B. Osobitná časť**

# K čl. I

Navrhuje sa, aby sa listiny a podpisy osvedčovali v mieste trvalého, prechodného pobytu alebo na inom vhodnom mieste pre fyzické osoby, ktorým zdravotný stav nedovoľuje dostaviť sa do úradnej miestnosti.

# K čl. II

Navrhuje sa účinnosť zákona od 1. novembra 2024.